钦定古今图书集成/方舆汇编/职方典/第1494卷 > 《琼英洞歌》董难
## 钦定古今图书集成/方舆汇编/职方典/第1494卷 > 《琼英洞歌》董难

余闻下地上天两载覆，仅有洞天三十六。山海荒经
博古图，已俾前良俱辑录。恒闻西极昆仑黑水边，西
粤名山接濮沿。邈隔中原一万里，潜渊碧汉相违悬。
又闻兹山奇不可纪，嶙峋嵌空难与比。晦明幻化神
物潜，《章亥》艰难不到此。偰山主人号柏原，天分茅土
镇江门。咀誓山河对白日，诚心金字辉煌存。六书池
上披蝌蚪，班马词翰雄出手。结交凤伯山中人，义气
相符世无有。谈天话日唱阳春，棱棱雪骨兼风神。长
楼永夜销蜡烛，鸦翻墨藻诗联新。为有蒐奇探古癖朝日攀跻劳杖屐。禹碑“衡岳”昌黎仇，禹穴龙门司马
敌。询樵叩牧春复秋，山人出山说山由。忻然发悦获
大宝，拉我襟袖如奔牛。不俟戎行分阵队，山花缭绕
杂旌斾。虬龙石磴摩马蹄，左肩沓嶂阴霾昧。山鬼啾
啾木客号，古藤緪索垂猿猱。山禽百韵隔云木，落日
熊罴呼尔曹。路断吊桥悬怪石，宛若晴虹高万尺。悬
橦度索越他山，飒飒天风吹羽翮。烟霞不隔水源深，
仙境微茫何处寻。人似避秦鸡犬近，松根履足跫然
音。洞门深锁桃千树，山灵谢指桃源路。翠观岑青紫
府图，鬼工斲处心惊怖。石钟累累石乳香，龙飞凤翥
石笋长。石钟石鼓还石磬，钧天乐派音铿锵。仙人酤
我长春醑，一饮驩襟无处所。仙词浏湸涤尘烦，自信
仙缘于我予。仙人石枕石榻奇，不寐遥猜世可知。恐
惊道士丁令鹤，樵斧腰间一夜疑。山人洒墨题颜貌，
貌尔琼英洞天号。归来献赋奏明光，续笔图舆显南
徼。